કદાચ તમે ભાજપમાં ગયા અને ચેરમેન થયા તે બાબત તમને પણ કોરી ખાતી હતી. તેના કારણે જ તમે મારી સાથે વાત કરવાનું લગભગ બંધ કરી દીધુ. તમને તેવુ પણ લાગતુ હશે કે હું તમને તમારા આ નિર્ણય અંગે પુછીશ ત્યારે મને શુ જવાબ આપશો? તમારે મને જવાબ આપવો જ જોઈએ તે જરૂરી નથી, છતાં તે બોલવુ તે તમારૂ સૌજન્ય પણ હતું. તમે સરકારી કારમાં અને સરકારી ઓફિસમાં જતા થઈ ગયા અને હરેનની હત્યા કોણે કરી તે વાત તમે ભુલી ગયા, પણ હું તે ભુલી શક્યો નહીં. પરંતુ સિસ્ટમ સામે હું પણ લાચાર હોવાને કારણે કંઈ કરી શક્યો નહીં. ઘણી વખત મારી લાચારીનો મને પણ ગુસ્સો આવતો હતો. ગત શનિવારના રોજ મુંબઈ કોર્ટમાં સૌહરાબુદ્દીન શેખના સાથી આઝમ ખાને જ્યારે હરેન પંડ્યાની હત્યા ગુજરાતના પૂર્વ આઇપીએસ ડી. જી. વણઝારાના ઈશારે થઈ તેવો ઘટસ્ફોટ કર્યો ત્યારે મને તરત તમે યાદ આવ્યા.